Aplicació pressupostària i import
Sol·licituds i termini de presentació
Òrgan competent, resolució dels ajuts i recursos
En la conjuntura econòmica actual i futura, on es preveu una restricció del crèdit per part del sistema financer, el Govern té la voluntat de facilitar el finançament de les necessitats de les empreses catalanes, sobretot aquelles de menor dimensió.
No descuidar ara les activitats de desenvolupament i innovació implicarà assolir, molt possiblement, una posició competitiva millor per part de les empreses catalanes en el futur.
Per tant, les actuacions en innovació i inversió, en creixement empresarial, així com el seu finançament i la creació i el manteniment de l'ocupació esdevenen un objectiu cabdal de les accions de la Generalitat de Catalunya.
En aquest sentit, l'objectiu del Govern és activar i potenciar totes les capacitats del país per crear noves empreses que generin riquesa i llocs de treball, i contribuir al sorgiment de projectes d'èxit i de llarg recorregut per fer de Catalunya un referent global de societat amb iniciativa i esperit emprenedor, capaç de crear ocupació de qualitat i benestar per a tots els ciutadans.
En aquest context el Departament d'Empresa i Coneixement ha posat en marxa el programa Emprenedoria Corporativa, que té com a objectiu impulsar i donar suport al desenvolupament de nous projectes empresarials que sorgeixin com a conseqüència de la cerca de sinergies entre empreses consolidades en el mercat i emprenedors, empreses emergents ( start-ups ), empreses de base tecnològica (EBT) o pimes.
Aquest programa té la funció de propiciar les condicions que permetin arribar a acords de col·laboració entre les empreses que presenten reptes d'innovació oberta i els emprenedors, les empreses emergents, les EBT o les pimes que estiguin treballant en projectes que puguin donar resposta als reptes definits, i que aquests acords de col·laboració puguin traduir-se en inversions de les empreses consolidades en nous projectes empresarials.
Amb aquesta finalitat el Departament d'Empresa i Coneixement, amb la col·laboració de l'Agència per a la Competitivitat de l'Empresa (en endavant, ACCIÓ), ha implementat una línia d'ajuts en forma de garantia per al finançament d'empreses participants en projectes d'emprenedoria corporativa.
Vist que el Conveni de col·laboració de 5 de desembre de 2014, modificat per l'Addenda de 18 de gener de 2016, entre el Departament d'Empresa i Coneixement (en endavant, DEMC), ACCIÓ i Instruments Financers per a Empreses Innovadores, SL (en endavant, IFEM), pel qual es constitueix un fons de garantia a IFEM per part del DEMC, té la finalitat d'atendre les obligacions que el DEMC contrau amb IFEM en virtut de la línia de préstecs participatius de coinversió per a empreses d'emprenedoria corporativa, pel que fa a la recuperació dels impagats que puguin produir-se sobre un import màxim de la línia de fins a 10 milions d'euros, amb assumpció del 80% del risc viu de cada operació;
Vist que l'empresa IFEM promou el finançament proporcionat en forma de préstecs participatius;
Atès el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea als ajuts de minimis;
Atès que a aquestes bases els són aplicables el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els preceptes bàsics de la Llei 38/2003, de 17 de novembre, general de subvencions, i del Reglament que la desenvolupa, aprovat pel Reial decret 887/2006, de 21 de juliol;
Fer pública la convocatòria i aprovar les bases reguladores per a la concessió d'ajuts en forma de garantia per al finançament d'empreses participants en projectes d'emprenedoria corporativa mitjançant préstecs participatius de coinversió.
2.1 L'import màxim destinat a la concessió d'aquests ajuts en forma de garantia és de 5.824.000,00 euros, amb càrrec a la partida pressupostària IU15 D/841000100/661/0000.
Els ajuts que preveu aquesta Ordre tenen la consideració d'ajuts de minimis d'acord amb el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, de 24.1.2013).
Els ajuts de minimis no es podran acumular amb un altre ajut estatal per a les mateixes despeses subvencionables si aquesta acumulació dóna lloc a una intensitat superior a les que estableixin el Reglament general d'exempció per categories o una decisió de la Comissió.
2.2 Aquests imports es podran ampliar mitjançant una resolució del/de la conseller/a d'Empresa i Coneixement.
2.3 L'atorgament dels ajuts està supeditat a la possibilitat de reducció parcial o total de la subvenció, abans que no es dicti la resolució definitiva d'atorgament, com a conseqüència de les restriccions que es derivin del compliment dels objectius d'estabilitat pressupostària i sostenibilitat financera.
3.1 El termini de presentació de sol·licituds s'iniciarà a partir de l'endemà de la publicació d'aquesta Ordre al DOGC i restarà obert fins al 27 de desembre de 2019 o fins a exhaurir el pressupost per a aquests conceptes.
3.2 Les sol·licituds s'han de presentar als llocs i pels mitjans que especifica la base 6 de l'annex d'aquesta Ordre.
L'òrgan competent per dictar la resolució, el termini per a la finalització del procediment, el mitjà de notificació i el règim de recursos els estableix la base 8 de l'annex.
L'objecte d'aquestes bases és regular la concessió d'ajuts en forma de garantia que tenen com a objectiu facilitar l'accés al finançament a empreses participants en projectes d'emprenedoria corporativa mitjançant préstecs participatius de coinversió.
2.1 Poden ser persones beneficiàries d'aquests ajuts les petites empreses amb establiment operatiu a Catalunya.
Als efectes d'aquesta convocatòria s'entén com a empresa aquella entitat constituïda segons alguna de les formes jurídiques següents: societat de responsabilitat limitada, societat anònima i societat limitada nova empresa.
Als efectes d'aquestes bases es considerarà com a petita empresa la que s'ajusti a la definició de la Recomanació de la Comissió Europea 2003/361/CE, de 6 de maig de 2003, sobre la definició de microempreses, petites i mitjanes empreses (DOUE de 20.5.2003), d'acord amb la qual es considera petita empresa la que ocupa menys de 50 treballadors/ores i té un volum de negoci anual o un balanç general anual que no excedeix els 10 milions d'euros.
Per calcular aquests imports caldrà tenir en compte les diverses definicions que estableix el Reglament esmentat, es especial les referides a l'empresa autònoma, associada o vinculada.
2.2 Aquesta línia s'acull al Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea als ajuts de minimis (DOUE L 352, de 24.1.2013).
Segons el que estableix el Reglament esmentat queden fora d'aquesta línia:
a) Els ajuts a les empreses que operen en els sectors de la pesca i l'aqüicultura regulats pel Reglament (CE) núm. 104/2007, del Consell.
b) Els ajuts a les empreses dedicades a la producció primària dels productes agrícoles.
c) Els ajuts a les empreses que operen en el sector de la transformació i la comercialització de productes agrícoles en els casos següents:
Quan l'import de l'ajut es determini en funció del preu o la quantitat de productes d'aquest tipus adquirits a productors primaris o comercialitzats per les empreses interessades.
Quan l'ajut estigui supeditat a què una part o la totalitat del mateix es repercuteixi als productors primaris.
d) Els ajuts a activitats relacionades amb l'exportació a tercers països o estats membres
e) Els ajuts condicionats a la utilització de productes nacionals en comptes dels importats.
Requisits per obtenir la condició de beneficiari/ària
3.1 Les persones sol·licitants han de complir els requisits següents:
a) Donar ocupació, almenys, a un 2% de treballadors/ores amb discapacitat sobre el nombre total de treballadors/ores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i la seva inclusió social; el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva en favor de treballadors amb discapacitat, i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment.
Aquest requisit només és aplicable en el cas d'empreses amb una plantilla igual o superior a cinquanta persones.
b) Complir les obligacions tributàries davant l'Estat i la Generalitat i les obligacions davant la Seguretat Social, i no tenir deutes amb ACCIÓ ni amb les seves empreses participades.
Aquest compliment s'haurà de mantenir al llarg de tot el procediment: en el moment de presentació de la sol·licitud, prèviament a la resolució d'atorgament, i abans de rebre qualsevol pagament.
c) No trobar-se en cap de les circumstàncies que impedeixen adquirir la condició de beneficiari que preveu l'article 13 de la Llei 38/2003, general de subvencions (BOE núm. 276, de 18.11.2003).
d) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb la Llei 5/2008, de 24 d'abril, del dret de les dones a eradicar la violència masclista.
Aquest requisit només és aplicable en el cas d'empreses amb una plantilla igual o superior a vint-i-cinc persones.
e) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 7.1.1998).
f) No haver estat sancionades, en resolució ferma, per la comissió d'una infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, de conformitat amb el Text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost, o, si han estat sancionades, hagin aplicat les mesures correctores previstes i abonat les quantitats requerides per aquest concepte.
g) Complir les obligacions i no incórrer en els supòsits de prohibició que estableixen els articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
h) Acreditar que disposen d'un sistema d'organització i de gestió de la prevenció, d'acord amb la Llei 31/1995, de prevenció de riscos laborals; amb el Reial decret 39/1997, d'1 de gener, pel qual s'aprova el Reglament dels serveis de prevenció; així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
i) Complir l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de les empreses de més de 250 treballadors/ores, s'haurà d'elaborar i aplicar amb caràcter obligatori un pla d'igualtat, d'acord amb el que estableix l'article 36 de la Llei 17/2015, del 21 de juliol, d'igualtat efectiva de dones i homes (DOGC núm. 6919, de 23.7.2015).
j) No haver superat la quantitat màxima d'ajuts de mi nimis que pot rebre una empresa en el període de 3 exercicis fiscals.
k) Complir la normativa sobre propietat intel·lectual.
l) Complir qualsevol altra obligació legal o reglamentària que els pugui afectar.
3.2 El compliment d'aquests requisits s'acreditarà d'acord amb el que estableix la base 6.
Quantia i condicions dels préstecs
4.1 El Departament d'Empresa i Coneixement respondrà del 80% del risc viu de cada préstec formalitzat per mitjà de l'empresa IFEM, d'acord amb el Conveni del 5 de desembre de 2014, modificat per l'Addenda de 18 de gener de 2016, per constituir un fons de provisions amb càrrec al pressupost del Departament d'Empresa i Coneixement.
No es requeriran garanties addicionals a l'empresa sol·licitant.
L'aval del 80% del préstec comporta la concessió d'un ajut que es calcularà d'acord amb el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea als ajuts de minimis (DOUE L 352, de 24.1.2013).
4.2 L'import dels ajuts concedits no pot ser, en cap cas, d'una quantia que, aïlladament o en concurrència amb ajuts d'altres entitats, subvencions, ingressos o recursos, superi el cost de l'activitat que ha de desenvolupar la persona beneficiària.
La quantia de l'ajut atorgat, juntament amb els ajuts de minimis percebuts per l'empresa o l'entitat en els 3 darrers exercicis fiscals, no podrà superar 200.000,00 euros.
En el cas de les empreses que es dediquin al transport de mercaderies per carretera la quantitat es reduirà a 100.000,00 euros durant 3 exercicis fiscals.
4.3 L'atorgament d'aquests ajuts està supeditat a la possibilitat de reducció parcial o total de l'ajut, abans que no es dicti la resolució definitiva de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
4.4 Les condicions dels préstecs són:
a) Tipus d'operació: préstec participatiu.
c) Sectors: tots, excepte els expressament exclosos pel Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea als ajuts de minimis.
Aquesta exclusió afecta tant els beneficiaris com els inversors corporatius.
d) Import operacions: IFEM aportarà, amb caràcter general, entre 50.000,00 i 200.000,00 euros per projecte.
Pels primers 66.000,00 euros de finançament d'IFEM en cada empresa la inversió màxima d'IFEM serà dues vegades la inversió en capital realitzada per inversors corporatius.
A partir de la xifra anterior, la inversió màxima d'IFEM serà igual a la suma de la inversió en capital dels inversors corporatius.
e) Finalitat: finançament del pla de negoci que es faci constar com a objecte de la seva sol·licitud.
g) Amortitzacions: única, al venciment
h) Interès fix: del 4%, excepte quan el tipus d'interès de referència que resultaria d'aplicar la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.1.2008) sigui superior, cas en el qual s'aplicaria aquest darrer valor.
Les liquidacions seran trimestrals.
i) Interès variable: es determinarà en funció de l'evolució de variables o indicadors de l'evolució de negoci que consideri IFEM.
Màxim del 15% en total (incloent-hi el fix).
k) Comissió d'obertura: del 0,50%.
l) Comissió d'amortització anticipada total o parcial: del 4% de la part del préstec objecte d'amortització.
Import mínim d'amortització parcial de 25.000,00 euros.
m) Desemborsament: un cop les ampliacions de capital dels inversors corporatius hagin estat totalment subscrites i desemborsades.
n) Pagament anticipat: si algun dels socis surt de la inversió, IFEM podrà exigir la cancel·lació del préstec; si la sortida és amb plusvàlues, el variable més el fix d'IFEM serà, com a mínim, equivalent a la TIR obtinguda pels inversors amb un topall del 15%.
o) Garanties: totes les operacions comptaran amb la garantia del Departament d'Empresa i Coneixement, que serà del 80% del risc viu.
En previsió dels possibles impagaments s'afectarà el saldo disponible del fons en el 60% de l'import formalitzat dels préstecs.
p) Data límit formalitzacions: el 31 de desembre de 2020.
q) Altres condicions: aquelles que es puguin considerar a partir l'anàlisi individualitzada de les operacions.
IFEM es reserva el dret a revisar el rang de preus aplicables per a aquesta línia, amb la comunicació prèvia al Departament, de resultes de la situació del mercat financer.
Els preus vigents en cada moment seran d'aplicació a les noves operacions i a les modificacions que es formalitzin a partir d'aquest moment.
En cap cas el tipus d'interès de l'operació serà inferior al que resultaria d'aplicar la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.1.2008).
A petició de la persona beneficiària de l'ajut, IFEM podrà aprovar la modificació de les condicions d'una operació formalitzada en l'àmbit d'aquesta línia, d'acord amb els seus criteris economicofinancers, per tal de facilitar la bona fi de l'operació, encara que les noves condicions puguin comportar condicions més beneficioses o oneroses de les que estableix el Conveni.
Actuacions objecte del finançament mitjançant préstecs participatius d'IFEM i despeses subvencionables
5.1 L'objecte del finançament dels préstecs participatius d'IFEM és el desenvolupament del pla de negoci de les petites empreses participants en projectes d'emprenedoria corporativa.
Es finançaran les despeses associades al desenvolupament del pla de negoci objecte de la sol·licitud.
S'entén com a projecte d'emprenedoria corporativa aquell en el qual un inversor corporatiu entra en el capital d'una petita empresa per desenvolupar un pla de negoci que dóna resposta a una necessitat d'innovació plantejada per l'inversor corporatiu.
Aquesta entrada de capital s'haurà de produir amb posterioritat a la data de sol·licitud o, com a molt, durant els nou mesos anteriors a aquesta.
L'aportació de l'entrada al capital ha de ser obligatòriament una aportació dinerària.
Als efectes d'aquesta convocatòria es consideren inversors corporatius les empreses amb establiment operatiu a Catalunya i capacitat d'invertir en petites empreses; i s'entendrà que una empresa té la capacitat d'invertir si el seu volum de negoci o el seu balanç general anual, corresponent al tancament de l'últim exercici, és superior a cinc milions d'euros.
La inversió en capital es podrà fer directament o per mitjà d'una empresa de la qual l'inversor corporatiu en sigui el soci majoritari.
A l'efecte d'avaluar la capacitat d'inversió es tindrà en compte el volum de negoci i el balanç general anual de l'inversor corporatiu.
5.2 L'inversor corporatiu haurà de tenir una participació en el capital social de l'empresa beneficiària inferior al 25%.
Aquesta condició s'haurà de mantenir, almenys, durant els dos anys següents a la formalització del préstec.
5.3 L'empresa beneficiària ha de tenir un pla de negoci del seu projecte empresarial que respongui a una necessitat d'innovació de l'inversor corporatiu.
Es descartaran aquelles sol·licituds basades en plans de negoci que es consideri que no representen una innovació per a l'inversor corporatiu, entenent com a innovació una millora significativa o el desenvolupament nou d'un producte, un servei o un procés.
6.1 Les sol·licituds han d'anar adreçades al/a la conseller/a delegat/a d'ACCIÓ i s'han de formalitzar en l'imprès normalitzat que es podrà obtenir a la pàgina web d'ACCIÓ [URL].
A l'imprès de sol·licitud s'hi haurà d'indicar l'adreça a un enllaç a Dropbox o WeTransfer on l'empresa sol·licitant haurà de desar la documentació addicional que estableix la base 6.5 d'aquestes bases reguladores.
Un cop formalitzat l'imprès de sol·licitud s'enviarà telemàticament a ACCIÓ.
També cal registrar l'imprès de sol·licitud signat en paper, dins el termini que estableix l'article 3.1, a la seu d'ACCIÓ, passeig de Gràcia, núm. 129, 08008 Barcelona, a qualsevol de les seves delegacions, o mitjançant els procediments que preveuen l'article 25 de la Llei 26/2010, del 3 d'agost, de règim jurídic i de procediment de les administracions públiques de Catalunya, i l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
6.2 La sol·licitud inclourà la declaració responsable relativa al compliment dels requisits següents:
a) Requisits als quals fa referència la base 3, si s'escau.
b) Existència o no d'altres subvencions o ajuts públics i/o privats, nacionals o internacionals, per al mateix concepte.
En cas afirmatiu caldrà indicar, al formulari de sol·licitud, el programa al qual s'acull, la quantia sol·licitada, el percentatge que suposen del cost total del projecte, si es troben en fase de sol·licitud o concessió, i amb càrrec a quina entitat pública o privada s'han sol·licitat.
c) Disposar dels llibres comptables, dels registres diligenciats i d'altres documents exigibles degudament auditats, en els termes que estableix la legislació mercantil i sectorial aplicable.
d) Existència o no dels ajuts de minimis que li hagin estat atorgats durant l'exercici fiscal en curs i en els dos exercicis anteriors, amb indicació de la data de concessió, l'import i l'ens atorgant.
Quan l'empresa o l'entitat mantingui amb altres empreses algun dels vincles descrits a l'article 2.2 del Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea als ajuts de mi nimis, d'acord amb el concepte "única empresa" haurà de declarar també els ajuts de minimis percebuts per les empreses vinculades.
e) Les persones jurídiques que sol·licitin una subvenció d'un import superior a 10.000,00 euros (s'entén com a subvenció l'ajut equivalent que suposa la garantia sobre el préstec participatiu) han de presentar una declaració responsable que inclogui la informació relativa a les retribucions dels seus òrgans de direcció o administració amb la finalitat que preveu la base 18.j).
6.3 La presentació de la declaració responsable faculta l'Administració per verificar en qualsevol moment la veracitat de les dades declarades.
La inexactitud o la falsedat de les declaracions responsables, a més de ser causa d'inadmissió, és també causa de revocació si es coneixen amb posterioritat a la concessió, sens perjudici de les responsabilitats de qualsevol tipus en què hagi pogut incórrer.
6.4 La signatura de la sol·licitud comporta l'autorització a ACCIÓ per obtenir per interoperabilitat les dades disponibles al Catàleg de dades i documents electrònics i, en concret, per a la funció de comprovació d'ofici de les dades relatives al compliment per part del sol·licitant de les obligacions tributàries amb l'Estat i amb la Generalitat de Catalunya, i de les obligacions amb la Seguretat Social.
En cas de no autoritzar-ho mitjançant el formulari de sol·licitud, s'hauran de presentar els documents acreditatius corresponents.
6.5 Amb les sol·licituds s'ha d'adjuntar la documentació que s'esmenta a continuació:
a) Escriptura de constitució o d'adaptació d'estatuts degudament registrada, en el cas que no estigui inscrita al Registre mercantil o de cooperatives.
b) Document acreditatiu de poders per actuar com a representat legal de l'entitat sol·licitant, en cas que no estigui inscrit al Registre mercantil.
c) Memòria del projecte segons el model que està disponible a la pàgina web d'ACCIÓ ( http://accio.gencat.cat ).
d) Pla de negoci del projecte empresarial que respongui a una necessitat d'innovació de l'inversor corporatiu, el qual haurà d'incloure, com a mínim, els apartats següents: resum executiu, descripció de l'empresa, estudi de mercat, anàlisi de la competència, pla de màrqueting i vendes, pla d'operacions, equip gestor i pla recursos humans, i pla financer.
f) Comptes anuals dels últims dos exercicis tancats.
g) Últim tancament disponible de l'any en curs.
h) Declaració anual d'operacions (mod.
i) Carta d'intencions vinculant o comprovant de la inversió si aquesta ja s'ha materialitzat (escriptura d'ampliació de capital de l'inversor corporatiu).
j) Memòria amb detall de l'experiència en inversió de l'inversor corporatiu.
k) Composició accionarial amb detall de les diferents ampliacions de capital.
l) Currículum de l'equip emprenedor.
En el cas que algun d'aquests documents ja hagi estat presentat en convocatòries anteriors d'ACCIÓ no caldrà presentar-lo novament, sempre que el sol·licitant aporti una declaració responsable en la qual s'especifiqui el document en concret, la data en què es va presentar a ACCIÓ i s'hi faci constar que continua vigent, segons el model que estarà disponible a la pàgina web d'ACCIÓ.
En el cas que s'hagin produït modificacions en la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'ha de presentar necessàriament la nova documentació.
Si la sol·licitud no reuneix els requisits que estableix aquesta base, es requerirà la persona sol·licitant perquè en un termini de deu dies hàbils esmeni el defecte o adjunti els documents preceptius, amb indicació que, si no ho fa, es considerarà que desisteix de la seva petició, amb resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Aquest requeriment de documentació es notificarà a la persona sol·licitant de forma individual mitjançant correu certificat amb justificant de recepció.
La presentació de la documentació es farà als llocs i pels mitjans que especifica la base 6.1.
6.7 Les persones sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, cal que aportin la documentació que acrediti aquesta prerrogativa especial.
6.8 L'incompliment dels requisits no esmenables o del termini de presentació de sol·licituds que estableixen aquestes bases reguladores comporta la inadmissió de la sol·licitud.
7.1 El procediment de concessió dels ajuts regulats en aquestes bases és el de concurrència no competitiva, i les sol·licituds es resoldran per ordre d'entrada dels expedients al Registre i fins a exhaurir el pressupost.
7.2 L'òrgan competent per a la instrucció del procediment és la Unitat d'Innovació Empresarial d'ACCIÓ.
Tramitació, resolució i notificació
8.1 En primer lloc, l'Àrea de Gestió d'Incentius d'ACCIÓ revisarà que el sol·licitant compleixi els requisits de beneficiari que estableix la base 3 d'aquestes Bases reguladores.
8.2 En segon lloc, l'Àrea de Valorització i Emprenedoria Corporativa d'ACCIÓ revisarà que el projecte presentat juntament amb la sol·licitud compleix els requisits que estableix la base 5 d'aquestes Bases reguladores per considerar-lo objecte d'ajut, i que en concret són:
a) Que el projecte consisteix en el desenvolupament del pla de negoci per part d'una petita empresa en un projecte d'emprenedoria corporativa.
b) Que l'entrada de capital es produeix amb posterioritat a la data de sol·licitud o, com a molt, durant els 9 mesos anteriors.
c) Que l'aportació a l'entrada de capital és dinerària.
d) Que l'inversor corporatiu té establiment operatiu a Catalunya.
e) Que l'inversor corporatiu té capacitat per invertir en petites empreses.
f) Que la inversió en capital la realitza l'inversor corporatiu directament o bé per mitjà d'una empresa de la qual n'és el soci majoritari.
g) Que l'inversor corporatiu té una participació en el capital social de l'empresa beneficiària inferior al 25%.
h) Que l'empresa sol·licitant té un pla de negoci del seu projecte empresarial que respon a la necessitat d'innovació de l'inversor corporatiu que s'indica a la memòria del projecte.
i) Que a la memòria del projecte s'hi especifica la necessitat d'innovació de l'inversor corporatiu, entenent com a innovació una millora significativa o el desenvolupament nou d'un producte, servei o procés.
8.3 En cas que la sol·licitud compleixi tots els requisits esmentats ACCIÓ informarà l'empresa IFEM.
8.4 IFEM estudiarà la sol·licitud de finançament, establirà les condicions financeres de l'operació (import del préstec, condicions de l'interès variable, termini), analitzarà la viabilitat econòmica de l'operació i en dictaminarà l'aprovació o la denegació.
8.5 IFEM informarà ACCIÓ sobre l'aprovació o la denegació del finançament de l'operació per tal que ACCIÓ resolgui sobre l'ajut sol·licitat.
8.6 L'òrgan competent per dictar la resolució és el/la conseller/a delegat/ada d'ACCIÓ.
8.7 El termini màxim per emetre la resolució i notificar-la serà de 6 mesos, a comptar des del moment de la presentació de la sol·licitud.
8.8 La resolució ha de ser degudament motivada i ha d'incloure, com a mínim, la identificació de la persona o les persones sol·licitants a les quals es concedeix l'ajut, l'import i el seu caràcter de minimis fent referència al Reglament (CE) 1407/2013, de la Comissió, de 18 de desembre, relatiu a l'aplicació dels articles 107 i 108 del Tractat de funcionament de la UE als ajuts de minimis.
8.9 La resolució es notificarà a la persona interessada de manera individual mitjançant correu certificat amb justificant de recepció, i se n'enviarà còpia a IFEM.
8.10 En el cas que l'òrgan competent no dicti i notifiqui la resolució en el termini de 6 mesos s'entendrà que la sol·licitud s'ha desestimat d'acord amb l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
8.11 Contra la resolució de concessió o de denegació dels ajuts, que exhaureix la via administrativa, es pot presentar recurs potestatiu de reposició davant el/la conseller/a delegat/ada d'ACCIÓ en el termini d'un mes, a comptar de l'endemà de la seva notificació, d'acord amb el preveuen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, i l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya; o directament recurs contenciós administratiu davant la sala contenciosa administrativa del Tribunal Superior de Justícia de Catalunya en el termini de dos mesos, a comptar de l'endemà de la seva publicació/notificació, de conformitat amb l'article 46 i l'article 10 de la Llei 29/1998, de 13 de juliol, reguladora de la jurisdicció contenciosa administrativa.
9.1 D'acord amb l'article 18 de la Llei 38/2003, de 17 de novembre, general de subvencions, i amb l'article 94.6 del Text refós de la Llei de finances públiques de Catalunya, si l'import de les subvencions atorgades, individualment considerades, és igual o superior a 3.000,00 euros, es donarà publicitat per mitjà de la seva publicació al Diari Oficial de la Generalitat de Catalunya (DOGC) i al Tauler electrònic de l'Administració de la Generalitat de Catalunya [URL], amb indicació de la convocatòria, el programa i el crèdit pressupostari al qual s'ha imputat, el nom i el NIF de les persones beneficiàries, la quantitat concedida i la finalitat o les finalitats de la subvenció i l'existència de finançament de la Unió Europea i, si és el cas, el percentatge de finançament.
Si la quantia de les subvencions concedides és inferior a 3.000,00 euros no escaurà la publicació al DOGC.
9.2 Sens perjudici del que estableix l'apartat anterior, es donarà publicitat dels atorgaments dels ajuts mitjançant la pàgina web d'ACCIÓ [URL].
Revisió i variacions en la destinació de la subvenció
10.1 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per a la concessió de la subvenció i, en tot cas, l'obtenció concurrent d'altres ajuts fora dels casos permesos a les normes reguladores, podrà donar lloc a la modificació de la resolució de concessió en els termes que estableixi la normativa reguladora de la subvenció.
Per causes degudament justificades, i amb la sol·licitud prèvia de l'interessat, existeix la possibilitat de modificació de la resolució de concessió, sempre que no resti afectada la seva essència, en el cas d'alteració de les condicions que sobrevinguin al projecte subvencionat i que siguin justificades a bastament pels interessats abans del termini d'execució del projecte.
10.2 El beneficiari té l'obligació de proposar a l'òrgan concedent qualsevol canvi que, dins la mateixa finalitat, es pugui produir en la destinació de l'ajut que, si s'escau, ha de ser expressament autoritzat per l'òrgan concedent d'acord amb l'article 95.e) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
11.1 Les persones beneficiàries dels ajuts han de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions; amb l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i amb l'Ordre ECO/172/2015, de 3 de juny, sobre les formes de justificació de subvencions.
11.2 La justificació per part del beneficiari es farà per mitjà de la modalitat d'estats comptables que preveuen els articles 14 i següents de l'Ordre 172/2015, de 3 de juny, sobre formes de justificació de subvencions.
11.3 Les persones beneficiàries dels ajuts resten obligades a realitzar-ne la justificació davant d'ACCIÓ en el termini de 24 mesos a comptar des de la data de concessió de l'ajut.
11.4 La justificació dels fons percebuts pel beneficiari consistirà en l'aportació de la documentació següent:
Comprovant de la inversió realitzada per l'inversor corporatiu a la petita empresa en el cas que no s'hagi presentat amb anterioritat.
Memòria explicativa del desenvolupament del pla de negoci segons el model que es trobarà a la pàgina web d'ACCIÓ ( www.accio.gencat.cat ).
Comptes anuals tancats dels exercicis corresponents a l'any de formalització del préstec i a l'any posterior.
Cal registrar aquesta documentació abans dels 24 mesos posteriors a comptar des de la data de concessió de l'ajut, a la seu d'ACCIÓ, passeig de Gràcia, núm. 129, 08008 Barcelona, a qualsevol de les seves delegacions, o mitjançant els procediments que preveuen l'article 25 de la Llei 26/2010, del 3 d'agost, de règim jurídic i de procediment de les administracions públiques de Catalunya, i l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
11.5 D'altra banda, l'empresa beneficiària haurà d'aportar aquella documentació que li sol·liciti IFEM per justificar econòmicament el préstec concedit.
L'òrgan concedent realitzarà actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada per aquest ajut.
Els/Les beneficiaris/àries dels ajuts s'han de sotmetre a les actuacions de control que l'òrgan concedent consideri necessàries i a les de control efectuades pels organismes competents de l'Administració autonòmica, estatal i comunitària.
13.1 Són causes de revocació les que preveuen els articles 92 bis, 99 i 100 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya; i l'article 37 de la Llei 38/2003, de 17 de novembre, general de subvencions.
Atès que els ajuts objecte d'aquesta disposició estan sotmesos al règim de mi nimis, també serà causa de revocació:
a) Quan la concurrència de subvencions, ajuts, ingressos o recursos per a la mateixa finalitat i/o despeses subvencionables, procedents de qualsevol administració o ens públic nacional, autonòmic o local, doni lloc a un excés de finançament públic del projecte, sobrepassant els percentatges o llindars que estableixen els reglaments o les decisions de la Comissió Europea que li són aplicables.
b) Quan, d'acord amb el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, el beneficiari superi l'acumulació d'ajuts de minimis (establerta en 200.000,00 euros per empresa durant el període de 3 exercicis fiscals).
En aquest còmput es considerarà qualsevol ajut de minimis atorgat per qualsevol Administració o ens nacional, autonòmic o local.
c) L'adopció, en virtut del que estableixen els articles 107 al 109 del Tractat de funcionament de la Unió Europea, d'una decisió de la qual se'n derivi una necessitat de reintegrament.
13.2 Si l'òrgan concedent, com a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposen l'article 100 i següents del Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
14.1 Les persones beneficiàries poden renunciar als ajuts atorgats només per causes justificades i de forma expressa, totalment o parcialment, mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir la subvenció dictarà la resolució corresponent.
Els/Les beneficiaris/àries hauran de retornar la quantitat indegudament percebuda més els interessos de demora que corresponguin.
14.2 En cas que la quantitat corresponent al total de despeses justificades sigui inferior a la quantitat atorgada, la persona beneficiària podrà renunciar de forma expressa al seu dret de rebre la part de la subvenció percebuda indegudament.
A aquest efecte, l'òrgan que va concedir la subvenció dictarà la resolució corresponent.
Règim de compatibilitat dels ajuts
15.1 Els ajuts regulats en aquestes bases són compatibles amb altres subvencions, ajuts i ingressos per a la mateixa finalitat procedents d'altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals.
15.2 L'import dels ajuts concedits en cap cas pot ser d'una quantia que, aïlladament o en concurrència amb ajuts d'altres entitats públiques o privades, nacionals o internacionals, superi el cost de l'activitat a desenvolupar per la persona beneficiària.
15.3 D'acord amb el Reglament (UE) núm. 1470/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat als ajuts de minimis (DOUE L 352, de 24.1.2013), al qual s'acull aquesta línia d'ajuts, l'ajuda total de minimis concedida a una única empresa no serà superior a 200.000,00 euros durant qualsevol període de tres exercicis fiscals.
En el cas d'empreses que operin en el sector del transport per carretera l'ajut total de minimis no serà superior a 100.000,00 euros durant qualsevol període de tres exercicis fiscals.
Aquestes quantitats estan expressades en termes bruts, és a dir, abans de qualsevol deducció en concepte de fiscalitat.
Per comptabilitzar els ajuts de minimis cal tenir en compte tant els ajuts rebuts per l'empresa sol·licitant com els rebuts per aquelles empreses amb les quals la sol·licitant tingui un vincle dels definits a l'article 2.2 del Reglament esmentat (concepte d'empresa única o empreses que formen part d'un grup empresarial).
Així mateix, cal tenir en compte el que estableixen els apartats 8 i 9 de l'article 3 del mateix Reglament en relació amb les empreses que pateixen un procés de fusió o adquisició o bé de separació.
Els límits s'apliquen amb independència de la forma de l'ajut de minimis o de l'objectiu perseguit, i amb independència de si l'ajut concedit és finançat totalment o parcialment mitjançant recursos de la Unió Europea.
15.4 D'acord amb el que estableix el Reglament de minimis de la Comissió Europea, aquests ajuts no es poden acumular a cap altre ajut estatal corresponent a les mateixes despeses elegibles si aquesta acumulació dóna lloc a una intensitat d'ajut superior a l'establerta per les circumstàncies concretes de cada cas en un reglament d'exempció per categories o en una decisió adoptada per la Comissió.
16.1 A aquests ajuts els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
16.2 Si l'òrgan concedent, com a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció, hauran d'instar l'inici del procediment sancionador, d'acord amb el que disposen la secció cinquena del capítol 9 del Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
Publicitat dels ajuts per part de la persona beneficiària
17.1 El beneficiari de la subvenció ha de donar la publicitat adequada al caràcter públic del finançament del programa, l'activitat, la inversió o l'actuació objecte de subvenció, segons el que estableix la base que regula les obligacions de les persones beneficiàries i d'acord amb el que preveu l'article 18.4 de la Llei 38/2003, de 17 de novembre, general de subvencions.
17.2 Les mesures de publicitat que han d'adoptar les persones beneficiàries dels ajuts són les següents:
Incloure el logotip del Departament d'Empresa i Coneixement i l' expressió "Amb el suport del Departament d'Empresa i Coneixement [o l'organisme corresponent]", utilitzant el logotip corporatiu del Programa d'identificació visual (PIV), editat a la pàgina web http://www.gencat.cat/piv/descarregues/dptEmpresa/03_14_dpt_empresa.html, en els elements informatius i de difusió de l'activitat objecte de la subvenció.
Obligacions de les persones beneficiàries
Són obligacions generals de les persones beneficiàries d'aquests ajuts:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, i acreditar-ho davant ACCIÓ en la forma i el termini que estableix la base que regula la justificació dels ajuts.
b) Justificar davant l'òrgan concedent el compliment dels requisits i les condicions que determinen la concessió, o el gaudiment de la subvenció, mitjançant els justificants de les despeses que ha de cobrir l'import finançat i el compliment de la finalitat per a la qual s'ha concedit la subvenció.
c) Conservar els justificants originals i electrònics, i la resta de documentació relacionada amb la subvenció atorgada, durant un període mínim de cinc anys.
d) Proposar a l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
Qualsevol canvi s'ha de notificar prèviament i per escrit a l'òrgan instructor, abans de la finalització del termini d'execució, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i les condicions que estableixen aquestes bases.
Els canvis no comunicats o que no hagin estat acceptats poden donar lloc al reintegrament total o parcial de la subvenció.
e) Sotmetre's a les actuacions de comprovació que corresponguin al Departament d'Empresa i Coneixement, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que els sigui requerida en l'exercici de les actuacions anteriors.
f) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, ajudes, ingressos o recursos que recaiguin sobre la mateixa activitat objecte de la subvenció, i qualsevol altra alteració produïda en les ja comunicades, per tal que se'n pugui avaluar la seva compatibilitat.
Aquesta comunicació s'ha d'efectuar tan aviat com se sàpiga i, en tot cas, abans de la justificació de l'aplicació donada als fons percebuts.
g) Disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable al beneficiari en cada cas, així com aquells estats comptables i registres específics exigits per les bases reguladores dels ajuts, amb la finalitat de garantir l'exercici adequat de les facultats de comprovació i control.
h) Procedir al reintegrament dels fons percebuts en el cas de revocació de la subvenció en els termes que s'indiquin a la resolució corresponent.
i) Donar la publicitat adequada del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió incloses en aquestes bases.
j) En el cas que l'import atorgat sigui superior a 10.000,00 euros, comunicar la informació relativa a les retribucions dels òrgans de direcció o administració, a l'efecte de fer-les públiques, d'acord amb l'article 15.2 de la Llei 19/2014, del 29 de desembre, de transparència, accés a la informació pública i bon govern.
k) Les entitats privades a les quals es refereixen els epígrafs a) i b) de l'article 3.4 de la Llei 19/2014, del 29 de desembre, de transparència, accés a la informació pública i bon govern, han de complir amb les obligacions de transparència del títol II de la mateixa Llei que els siguin aplicables.
l) No subrogar la gestió de cap aspecte de l'activitat subvencionada.
Les dades de caràcter personal recollides per mitjà del portal FinEmpresa de l'Institut Català de Finances es tracten segons la Llei orgànica 15/1999, de 13 de desembre, de protecció de dades de caràcter personal, i normativa concordant.
Aquestes dades no seran venudes ni cedides a tercers, ni utilitzades amb finalitats comercials.
Les persones interessades poden exercir els drets de l'afectat enviant un correu electrònic a [EMAIL]
Les dades de caràcter personal que les persones interessades han de facilitar per tal d'obtenir la subvenció d'ACCIÓ s'inclouen al fitxer Ajuts i subvencions de l'Ordre EMO 293/2014, de 19 de setembre, per la qual es regulen els fitxers que inclouen dades de caràcter personal de l'Agència per a la Competitivitat de l'Empresa, ACCIÓ) (DOGC núm. 6720, de 3.10.2014).
La finalitat de la recollida de dades és el control i la gestió de les sol·licituds d'ajuts i subvencions publicades per l'Agència per a la Competitivitat de l'Empresa, ACCIÓ.
Les persones interessades poden exercir els drets de l'afectat mitjançant un escrit dirigit al responsable del fitxer (presentat a ACCIÓ i amb referència "Protecció de dades"), passeig de Gràcia, núm. 129, 08008 Barcelona, o a [EMAIL].
Les persones beneficiàries han de complir amb la normativa de protecció de dades de caràcter personal adoptant i implementant les mesures de seguretat que preveu la Llei orgànica 15/1999, de 13 de desembre, desenvolupada pel Reial decret 1720/2007, de 21 de desembre.
Les persones beneficiàries establiran les mesures organitzatives i tècniques necessàries per garantir la seguretat de les dades a les quals accedeixin com a conseqüència de les actuacions objecte d'aquesta Ordre.
En especial s'adoptaran les mesures adients per evitar l'alteració, la pèrdua, el tractament o l'accés no autoritzat a les dades esmentades.
Així mateix s'informa que, segons el que estableix l'article 11.2.c) de la Llei orgànica 15/1999, de 3 de desembre, hi podrà haver comunicació de dades entre ACCIÓ i IFEM (Institut Català de Finances), i a tercers, cessió que respon a la lliure i legítima acceptació d'una relació jurídica el desenvolupament, el compliment i el control de la qual implica necessàriament la connexió del tractament esmentat amb fitxers de tercers amb la finalitat de gestionar les subvencions.